Nariadenie Rady (ESUO, ES, Euratom) č. 3163/94
z 19. decembra 1994,
ktorým sa mení a dopĺňa nariadenie (Euratom, ESUO, EHS) č. 549/69, ktorým sa určujú kategórie úradníkov a ostatných zamestnancov Európskych spoločenstiev, na ktorých sa uplatňujú ustanovenia článku 12, článku 13, druhý odsek a článku 14 protokolu o výsadách a imunitách spoločenstiev
RADA EURÓPSKEJ ÚNIE,
so zreteľom na Zmluvu o vytvorení spoločnej Rady a spoločnej Komisie Európskych spoločenstiev, a najmä na jej článok 28, prvý odsek,
so zreteľom na Protokol o výsadách a imunitách Európskych spoločenstiev, a najmä na jeho článok 16,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Dvora audítorov [3],
so zreteľom na stanovisko Súdneho dvora [4],
keďže je vhodné rozšíriť na Európsky investičný fond uplatňovanie nariadenia Rady (Euratom, ESUO, EHS) č. 549/69 z 25. marca 1969, ktorým sa určujú kategórie úradníkov a ostatných zamestnancov Európskych spoločenstiev, na ktorých sa uplatňujú ustanovenia článku 12, článku 13, druhý odsek a článku 14 protokolu o výsadách a imunitách spoločenstiev [5], aby sa zabezpečilo, že členovia orgánov Európskeho investičného fondu a zamestnanci fondu, vzhľadom na ich povinnosti a zodpovednosť a ich špecifické postavenie, požívajú tie isté výhody, imunity a možnosti,
PRIJALA TOTO NARIADENIE:
Článok 1
"Článok 4b
Výsady a imunity stanovené v článku 12, článku 13, druhý odsek a článku 14 protokolu sa uplatňujú za tých istých podmienok a v tom istom rozsahu ako tie, ktoré sú uvedené v článkoch 1, 2 a 3 tohto nariadenia na:
- členov orgánov Európskeho investičného fondu počas výkonu ich povinností,
- zamestnancov Európskeho investičného fondu,
- osoby, ktoré poberajú invalidné, dôchodkové alebo pozostalostné dávky vyplácané Európskym investičným fondom."
Článok 2
Toto nariadenie nadobúda účinnosť deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 19. decembra 1994